
LĪGUMS
Par multisensorā aprīkojuma iegādi un uzstādīšanu atbalsta speciālistu

kabinetiem, CFLA Atveseļošanas fonda 3.1.1.5.i. investīcijas “Izglītības iestāžu infrastruktūras pilnveide un aprīkošana” projekta Nr. 3.1.1.5.i.0/1/24/I/CFLA/002 “Izglītības iestāžu infrastruktūras pilnveide un aprīkošana Jelgavas novada pašvaldībā” ietvaros
Jelgavā
	Datums skatāms laika zīmogā
	Nr.JNP/5-34.2.3/26/156​


Jelgavas novada pašvaldība, reģistrācijas Nr. 90009118031, juridiskā adrese: Pasta 37, Jelgava, LV-3001  (turpmāk - Pasūtītājs), kuru pārstāv izpilddirektors Gatis Ģērmanis, kurš darbojas saskaņā ar Jelgavas novada pašvaldības 2023. gada 5. jūnija saistošajiem noteikumiem Nr. 10 “Jelgavas novada pašvaldības nolikums”, no vienas puses, un  
 UAB “Slaugivita”, reģistrācijas Nr. 145440368, juridiskā adrese: Adrese Dubijas iela 16,  Šauļi Lietuva LT77172 (turpmāk – Piegādātājs), tās valdes locekles Sigitas Levanaite Miežienė personā, kura darbojas uz statūtu pamata, no otras puses (abas kopā un katra atsevišķi turpmāk - Puse),
pamatojoties uz iepirkuma “Multisensorā aprīkojuma iegāde un uzstādīšana atbalsta speciālistu kabinetiem, CFLA Atveseļošanas fonda 3.1.1.5.i. investīcijas “Izglītības iestāžu infrastruktūras pilnveide un aprīkošana” projekta Nr. 3.1.1.5.i.0/1/24/I/CFLA/002 “Izglītības iestāžu infrastruktūras pilnveide un aprīkošana Jelgavas novada pašvaldībā”  ietvaros”, ID Nr. 2026/85 noteiktajām prasībām, savstarpēji vienojoties, noslēdz šādu līgumu (turpmāk – Līgums) :
1. LĪGUMA PRIEKŠMETS
Piegādātājs apņemas pārdot, piegādāt un uzstādīt Pasūtītājam multisensoro aprīkojumu atbalsta speciālistu kabinetiem iepirkuma ID Nr. 2026/85 1. daļā – "Multisensorā aprīkojuma iegāde un uzstādīšana Vircavas pamatskolas Platones filiālē, Platonē, Platones pagastā, Jelgavas novadā" un 2. daļā – "Multisensorā aprīkojuma iegāde un uzstādīšana Vircavas pamatskolā, Jelgavas ielā 2, Vircavā, Vircavas pagastā, Jelgavas novadā", turpmāk – Prece, saskaņā ar iepirkumā ID Nr. 2026/85 noteiktajām prasībām un Piegādātāja iesniegto piedāvājumu iepirkumam (1. pielikums), bet Pasūtītājs apņemas pieņemt Preci no Piegādātāja un veikt apmaksu saskaņā ar Līguma noteikumiem.
2. LĪGUMA SUMMA
2.1. Kopējā Līguma summa tiek noteikta 20 182,74 EUR (divdesmit tūkstoši viens simts astoņdesmit divi euro 74 centi) bez pievienotās vērtības nodokļa (PVN) (turpmāk – Līgumcena).
Līguma summa veidojas:

1.daļa “Multisensorā aprīkojuma iegāde un uzstādīšana Vircavas pamatskolas Platones filiālē, Platonē, Platones pagastā, Jelgavas novadā” – 9 581,14 EUR (deviņi tūkstoši pieci simti astoņdesmit viens euro 14 centi) bez PVN;

2.daļa “Multisensorā aprīkojuma iegāde un uzstādīšana Vircavas pamatskolā, Jelgavas ielā 2, Vircavā, Vircavas pagastā, Jelgavas novadā” – 10 601,60 EUR (desmit tūkstoši seši simti viens euro 60 centi) bez PVN.
2.2. Līguma summā ietilpst visas izmaksas, kas saistītas ar Preces iegādi, piegādi, uzstādīšanu un nodošanu Pasūtītājam, remontu Preces garantijas termiņa laikā, kā arī visi Latvijas Republikā noteiktie nodokļi, nodevas un citas izmaksas, kas rodas Piegādātājam, izpildot Līgumu.
3. SAMAKSAS UN PREČU PIEGĀDES KĀRTĪBA
3.1. Piegādātājs Preci piegādā un uzstāda trīs mēnešu laikā no līguma parakstīšanas dienas, Pusēm iepriekš saskaņojot piegādes datumu un laiku, šādās adresēs Jelgavas novadā:
3.1.1.  Vircavas pamatskolas Platones filiāle, Platone, Platones pagasts, Jelgavas novads, LV-3036;
3.1.2. Vircavas pamatskola, Vircava, Vircavas pag., Jelgavas nov. Jelgavas iela 2, Jelgavas novads, LV-3020;

3.2. Pasūtītājs piegādāto Preci, tās uzstādīšanu pieņem atbilstoši Līguma noteikumiem. Par Preces piegādes datumu uzskatāms datums, kad Puses parakstījušas Preces piegādes dokumentu (turpmāk – pavadzīme). 

3.3. Preču piegāde un uzstādīšana tiek uzskatīta par pabeigtu, kad Līgumā noteiktie darbi ir izpildīti pilnā apjomā, Piegādātājs ir iesniedzis Pasūtītājam  Preču nodošanas – pieņemšanas aktu un Puses to ir parakstījušas.

3.4. Piegādātājs izraksta rēķinu par preces piegādi un uzstādīšanu ne vēlāk kā piecpadsmitajā dienā no Preču pieņemšanas – nodošanas akta parakstīšanas  dienas.

3.5. Pasūtītājs Līguma summu samaksā 10 (desmit) darba dienu laikā no Preču pieņemšanas – nodošanas akta parakstīšanas un rēķina saņemšanas dienas.
3.6. No pavadzīmes parakstīšanas brīža uz Pasūtītāju pāriet viss risks par Preces bojājumu vai zaudējumu, ciktāl uz šādu bojājumu vai zaudējumu netiek attiecinātas Piegādātāja garantijas. Īpašuma tiesības uz Preci pāriet no Piegādātāja uz Pasūtītāju tikai pēc tam, kad Pasūtītājs ir samaksājis Piegādātājam visus no Līguma izrietošos maksājumus.
3.7. Pasūtītājs, pieņemot Preci, ir tiesīgs pārbaudīt Preces atbilstību un kvalitāti. Ja Prece neatbilst Līguma noteikumiem, vai konstatētas tehniskas nepilnības, Pasūtītāja pilnvarotais pārstāvis sagatavo defektu aktu. Piegādātājs par saviem līdzekļiem defektus novērš 5 darba dienu laikā. Ja trūkumi netiek novērsti 5 darba dienu laikā, Pasūtītājs aprēķina Piegādātājam līgumsodu 0,1 % apmērā no Līgumcenas par katru defekta novēršanas termiņa dienu, bet kopsummā ne vairāk kā 10 % no Līgumcenas. Pasūtītājam ir tiesības ieskaita kārtībā samazināt Piegādātājam maksājamo Līguma summu tādā apmērā, kāda ir aprēķinātā līgumsoda summa.

3.8. Gadījumā, ja Piegādātājs ir piegādājis Līguma un tā pielikumā noteiktajām prasībām neatbilstošu Preci, tā ir bojāta vai citādi neatbilst Līguma un Latvijas Republikas normatīvo aktu prasībām, un minētos faktus nav bijis iespējams konstatēt līdz pavadzīmes parakstīšanas brīdim, Piegādātājs apmaina Preci pret atbilstošu Līguma 3.7. punktā noteiktajā kārtībā.  

3.9. Puses vienojas, ka Piegādātājs rēķinus sagatavo elektroniski XML formātā, datnei pievienojot PDF failu un nosūtot uz Pasūtītāja e-adresi _DEFAULT@90009118031. Elektroniski sagatavotajiem rēķiniem (e-rēķins) ir jāatbilst visām normatīvo aktu prasībām attiecībā uz e-rēķinā norādāmo informāciju. Maksātājs – Jelgavas novada pašvaldība, reģ.Nr.90009118031. E-rēķina pamatojuma vai piezīmju laukā obligāti jānorāda Pasūtītāja līguma numurs, Preces saņēmēja projekta numurs un nosaukums: projekts Nr. 3.1.1.5.i.0/1/24/I/CFLA/002 “Izglītības iestāžu infrastruktūras pilnveide un aprīkošana Jelgavas novada pašvaldībā”.
4. PIEGĀDĀTĀJA PIENĀKUMI

4.1. Veikt Preces piegādi,  uzstādīšanu un nodošanu Pasūtītājam saskaņā ar Līguma nosacījumiem.

4.2. Pēc Preces piegādes un uzstādīšanas veikt Preces darba spēju pārbaudi, kā arī iesniegt parakstīšanai Preču nodošanas – pieņemšanas aktu un pēc tā parakstīšanas - rēķinu.

4.3. Veikt piegādātās Preces garantijas remontu vai nomaiņu saskaņā ar Līguma 6. nodaļas noteikumiem.

4.4. Piegādātājs nodrošina, ka:

4.4.1. Preces ir nelietotas, tās nav atradušās demonstrācijā, kā arī tajās nav iebūvētas lietotas vai atjaunotas detaļas, visas Preces ir brīvas no jebkādiem apgrūtinājumiem no trešo personu puses, nevienam citam nav pārdotas, uzdāvinātas, ieķīlātas, iznomātas, izīrētas, nepastāv strīds par tās piederību un ierobežojumi vai aizliegumi tās nodošanai Pasūtītāja īpašumā;

4.4.2. Preces ir bez bojājumiem, pilnībā funkcionējošas un piegādātas ražotāja un Pasūtītāja noteiktajā komplektācijā. Reizē ar Preču piegādi Piegādātājs nodod Pasūtītājam arī visu dokumentāciju par Precēm, tajā skaitā tās uzstādīšanas un lietošanas un citas instrukcijas, sertifikātus, tehnisko dokumentāciju u.tml.
5. PASŪTĪTĀJA TIESĪBAS UN PIENĀKUMI

5.1. Pieņemt Piegādātāja piegādāto Preci, tās uzstādīšanu parakstot pavadzīmi un Preču nodošanas – pieņemšanas aktu, ja Prece piegādāta un uzstādīta atbilstoši Līgumam.
5.2. Pasūtītājam ir tiesības neparakstīt Preču nodošanas – pieņemšanas aktu, ja Līgums nav izpildīts pilnā apjomā vai nav izpildīts atbilstoši tā nosacījumiem. Šādā gadījumā Pasūtītājam 5 (piecu) darba dienu laikā jāsniedz pamatots rakstisks atteikums. Pasūtītāja rakstiska atteikuma gadījumā Līdzēji 10 (desmit) darba dienu laikā sagatavo un paraksta divpusēju aktu ar trūkumu uzskaitījumu. 

5.3.  Preces uzstādīšanas laikā Pasūtītājam jānodrošina Piegādātāja darbiniekiem pieeja telpām, kurās ir paredzēta Preces uzstādīšana, un jānodrošina elektrības pieslēgums iepriekš minētajās telpās.
6. GARANTIJAS NOTEIKUMI
6.1. Precei jābūt marķētai un ar instrukciju latviešu valodā, atbilstoši Latvijas Republikā spēkā esošiem normatīvajiem aktiem.
6.1.1. Piegādātājs Precei nodrošina ražotāja noteikto garantijas termiņu, kas atbilst Latvijas Republikas un ES normatīvo aktu prasībām un nodrošina Pasūtītājam iespēju veikt garantijas remontu adresēs:

6.1.2. Vircavas pamatskolas Platones filiāle, Platone, Platones pagasts, Jelgavas novads, LV-3036;

6.1.3. Vircavas pamatskola, Vircava, Vircavas pag., Jelgavas nov. Jelgavas iela 2, Jelgavas novads, LV-3020;
6.2. Gadījumā, ja no Pasūtītāja vainas neatkarīgu iemeslu dēļ, Precei garantijas termiņā rodas kāds bojājums vai defekts, vai Prece nestrādā atbilstoši tās darbības kvalitātes prasībām, Pasūtītājs nekavējoties par to rakstiski informē Piegādātāju, un Piegādātājs bez papildus samaksas 30 (trīsdesmit) kalendāro darba dienu laikā no Pasūtītāja pretenzijas saņemšanas brīža pēc Pasūtītāja izvēles:
6.2.1. veic Preces remontu;

6.2.2. bojāto Preci nomaina pret Preci, kuru Pasūtītājs atzīst par atbilstošu Līguma prasībām;
6.2.3. atmaksā Pasūtītājam naudu, kas Piegādātājam samaksāta par Preci.
6.3. Pēc Līguma 6.3.3. apakšpunktā norādītā maksājuma saņemšanas Pasūtītājs nodod un Piegādātājs pieņem Preci atpakaļ. Piegādātājs Preces atgriešanu nodrošina ar saviem resursiem un uz sava rēķina. Par Preces nodošanu un pieņemšanu Pušu pārstāvji paraksta Preces atgriešanas aktu. 
7. PUŠU ATBILDĪBA
7.1. Līguma saistību neizpildes gadījumā vainīgā Puse atlīdzina otrai Pusei radītos tiešos zaudējumus.
7.2. Par Līgumā noteiktā Preces piegādes termiņa nokavēšanu Pasūtītājs ir tiesīgs pieprasīt no Piegādātāja līgumsodu 0,5% apmērā no Līgumcenas par katru nokavējuma dienu, bet kopsummā ne vairāk par 10% no Līgumcenas. Pasūtītājam ir tiesības līgumsodu ieturēt no Piegādātājam izmaksājamās Līguma summas.
7.3. Par jebkuru Līgumā noteiktā apmaksas termiņa nokavējumu Piegādātājs ir tiesīgs pieprasīt no Pasūtītāja līgumsodu par katru nokavēto dienu 0,5% apmērā no Līgumcenas, bet kopsummā ne vairāk par 10% no Līgumcenas.
7.4. Līgumsoda samaksa neatbrīvo Puses no Līguma izpildes un Puses var prasīt kā līgumsoda, tā arī Līguma noteikumu izpildīšanu.
8. LĪGUMA GROZĪŠANA UN TĀ IZBEIGŠANA
8.1. Līgumu var grozīt vai lauzt, abām Pusēm rakstiski vienojoties un ievērojot Publisko iepirkumu likuma (turpmāk – PIL) 61.panta prasības. Visi Līguma grozījumi noformējami rakstiski un pievienojami Līgumam kā neatņemamas sastāvdaļas. 
8.2. Līguma grozījumi pieļaujami PIL 61. pantā noteiktajos gadījumos un kārtībā, tostarp:

8.2.1. iestājoties jebkādiem apstākļiem, kas atbilst jebkuriem no PIL 61. panta otrajā un trešajā daļā minētajiem priekšnoteikumiem;

8.2.2. grozījumi var attiekties uz izmaiņām termiņos, ja izmaiņām par pamatu ir jauni vai iepriekš neparedzēti, objektīvi apstākļi, kas radušies pēc Līguma noslēgšanas, Līguma izpildes laikā un kas Līguma slēgšanas brīdī nepastāvēja vai nebija saprātīgi un precīzi prognozējami;

8.2.3. grozījumu apjoms ir neierobežots, ciktāl PIL attiecībā par konkrētiem grozījumiem nenosaka citādāk. Puse, kura iniciē izmaiņas, iesniedz otrai Pusei rakstveidā pamatojošu iesniegumu, pēc kā Puses lemj par izmaiņu pieļaujamību.

8.3. Pasūtītājam ir tiesības vienpusēji izbeigt Līgumu nosūtot Piegādātājam rakstisku paziņojumu 10 (desmit) dienas iepriekš, ja iestājies vismaz viens no šādiem gadījumiem:
8.3.1. ir uzsākta Piegādātāja labprātīga vai piespiedu likvidācija, uzsākts maksātnespējas process vai apturēta Piegādātāja saimnieciskā darbība;
8.3.2. Piegādātājs nepilda Līguma nosacījumus;
8.3.3. Līguma izpildes laikā Piegādātājam ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.
8.4. Piegādātājam ir tiesības vienpusēji izbeigt Līgumu nosūtot Pasūtītājam rakstisku paziņojumu 10 (desmit) dienas iepriekš, ja Pasūtītājs nepilda Līguma nosacījumus.
9. LĪGUMA IZPILDĒ IESAISTĪTĀ PERSONĀLA UN APAKŠUZŅĒMĒJU NOMAIŅAS UN JAUNA PERSONĀLA UN

APAKŠUZŅĒMĒJU PIESAISTES KĀRTĪBA

9.1. Līguma izpildē iesaistītā personāla un apakšuzņēmēju nomaiņa tiek veikta ievērojot PIL tiesisko regulējumu. Ja Piegādātājs, iesniedzot pieteikumu dalībai, sākotnēji ir iekļāvis informāciju par tādu apakšuzņēmēja (-u), kuram nododamo sniedzamo pakalpojumu vērtība ir vismaz 10000 euro (desmit tūkstoši eiro)  no kopējās līguma vērtības, un līguma darbības laikā ir paredzējis veikt tā nomaiņu, vai paredzējis jauna apakšuzņēmēja (-u), kuram nododamo sniedzamo pakalpojumu vērtība ir vismaz 10000 euro (desmit tūkstoši eiro) no kopējās publiska pakalpojuma līguma vērtības, piesaisti, Piegādātājam par minēto faktu jāinformē Pasūtītājs atbilstoši Publisko iepirkumu likuma 62.panta noteikumiem. Šādā gadījumā Pasūtītājs, pārbaudot jaunā apakšuzņēmēja atbilstību, piemēro Publisko iepirkumu likuma 42. panta noteikumus un informē Piegādātāju par pieņemto lēmumu atļaut vai atteikt apakšuzņēmēja nomaiņu.

9.2. Jauna apakšuzņēmēja piesaiste vai piedāvājumā norādītā apakšuzņēmēja nomaiņa Līguma darbības laikā, ir veicama atbilstoši Publisko iepirkumu likuma 62.panta noteikumiem, iepirkuma līguma noteikumiem un ir saskaņojama ar Pasūtāju (kā līgumslēdzēju pusi).
10. NEPĀRVARAMA VARA
10.1. Neviena no Pusēm nav atbildīga par Līguma saistību neizpildi vai izpildes aizturēšanu, ja tā saistīta ar nepārvaramas varas apstākļiem. Ar nepārvaramu varu Līguma skaidrojumā saprotamas dabas katastrofas, stihiskas nelaimes, streiks, valsts varas un pārvaldes institūciju rīkojumi un citi apstākļi, kurus Pusēm nav bijis iespējams paredzēt vai novērst, bet kuri tieši ietekmēja Līgumā noteikto darbu izpildi. Gadījumā, ja augstākminētie apstākļi turpinās noteiktu laiku, saistību izpildes termiņš tiek pagarināts par attiecīgo laika periodu.
10.2. Pusei, kurai saistību izpilde augstāk minēto apstākļu dēļ kļuvusi neiespējama, ne vēlāk kā 3 (trīs) darba dienu laikā pēc šādu apstākļu iestāšanās jāziņo otrai Pusei par šādu apstākļu rašanos.
11. STRĪDU IZŠĶIRŠANAS KĀRTĪBA
Visi strīdi, domstarpības un jebkura rakstura jautājumi, kuri radušies starp Pusēm saistībā ar Līguma izpildi, risināmi sarunu ceļā. Ja sarunu ceļā Pusēm neizdodas atrisināt domstarpības ilgāk nekā 1 (vienu) mēnesi no pirmo sarunu uzsākšanas dienas, tad tās risināmas tiesā Latvijas Republikas normatīvajos aktos noteiktajā kārtībā.
12. PUŠU PĀRSTĀVJI

12.1. Līguma izpildes laikā Pasūtītājs operatīvai jautājumu risināšanai norīko kontaktpersonas:

12.1.1. Projektu nodaļas vadītāju Ellu Popesko, tālr. 26369837, e-pasts ella.popesko@jelgavasnovads.lv ;
12.1.2. Vircavas pamatskolas direktori Evu Fišeri, tel. Nr. 27234145, e-pasts: eva.fisere@jelgavasnovads.lv;
12.1.3. Vircavas pamatskolas Platones filiāles vadītāja Evija Ragovska tel. Nr. 26492194, e-pasts: evija.ragovska@jelgavasnovads.lv.
12.2.  Pasūtītāja kontaktpersona ir atbildīga par Līguma izpildes uzraudzīšanu, tai skaitā, par pavadzīmes, pieņemšanas – nodošanas akta parakstīšanu atbilstoši Līguma prasībām, savlaicīgu rēķina pieņemšanu, apstiprināšanu un nodošanu apmaksai, defektu akta parakstīšanu un tml. Pasūtītāja kontaktpersona ir tiesīga parakstīt pavadzīmi, pieņemšanas – nodošanas aktu.
12.3. Piegādātājs kā savu pārstāvi jautājumu operatīvai risināšanai norīko kontaktpersonu – Pārdošanas projektu vadītāja XXX, tālr. Nr. XXX, e-pasts: XXX.
13. CITI NOTEIKUMI
13.1. Līgums stājas spēkā tā parakstīšanas brīdī un ir spēkā līdz pilnīgai saistību izpildei. Līgums saglabā spēku attiecībā uz noteikto Preces garantijas termiņu.
13.2. Visas papildu vienošanās, pielikumi, protokoli, kurus parakstījušas Puses, ir Līguma neatņemama sastāvdaļa.
13.3. Ja kādai no Pusēm tiek mainīts juridiskais statuss, atrašanās vieta vai citi rekvizīti, tad tas nekavējoties, bet ne vēlāk kā 7 (septiņu) kalendāro dienu laikā  paziņo par to otrai Pusei.
13.4. Jautājumus, kas nav atrunāti Līgumā, Puses risina saskaņā ar spēkā esošajiem normatīvajiem aktiem.
13.5. Līgumam pievienots 1 (viens) pielikums - Tehniskā specifikācija - Piegādātāja piedāvājums, kas ir tā neatņemama sastāvdaļa.
13.6. Līgums sagatavots latviešu valodā, un parakstīts ar drošu elektronisko parakstu, kas satur laika zīmogu. Katra Puse saņem abpusēji elektroniski parakstītu Līgumu.
14. PUŠU REKVIZĪTI UN PARAKSTI
	Pasūtītājs
Jelgavas novada pašvaldība
Reģ. Nr. 90009118031
Pasta iela 37, Jelgava, LV-3001
Banka: Valsts kase

Kods: TRELLV22

Konts: LV89TREL980258207200B

Projekts: Nr. 3.1.1.5.i.0/1/24/I/CFLA/002
e-adresi _DEFAULT@90009118031

____________________
G. Ģērmanis

	Piegādātājs
UAB “Slaugivita”, 
Reģ. Nr. 145440368
Adrese: Dubijas iela 16,  Šauļi Lietuva LT77172
Banka:  Swedbank AS
Kods: HABALV22
Konts: LV71HABA0551009726384
________________________
S. Levanaite Miežienė

